title: Sklep Sveta z dne 19. aprila 2007 o vzpostavitvi posebnega programa Temeljne pravice in državljanstvo za obdobje 2007–2013 v okviru splošnega programa Temeljne pravice in pravosodje

text:
               27.4.2007

               SL

               Uradni list Evropske unije

               L 110/33

      SKLEP SVETA

   z dne 19. aprila 2007
   o vzpostavitvi posebnega programa „Temeljne pravice in državljanstvo“ za obdobje 2007–2013 v okviru splošnega programa „Temeljne pravice in pravosodje“
   (2007/252/PNZ)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 308 Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Evropska unija temelji na načelih svobode, demokracije, spoštovanja človekovih pravic in temeljnih svoboščin ter pravne države; ta načela so skupna vsem državam članicam.

               (2)

               Listina o temeljnih pravicah Evropske unije (2), ob upoštevanju njenega statusa in področja uporabe ter priloženih pojasnil, odraža pravice, kot izhajajo predvsem iz skupnih ustavnih tradicij in skupnih mednarodnih obveznosti držav članic, iz Pogodbe o Evropski uniji, pogodb Skupnosti, Evropske konvencije o varstvu človekovih pravic in temeljnih svoboščin, socialnih listin, ki sta ju sprejela Skupnost in Svet Evrope, ter iz sodne prakse Sodišča Evropskih skupnosti in Evropskega sodišča za človekove pravice.

               (3)

               Evropski svet je novembra 2004 priznal pomen komunikacije s spodbujanjem dejavnega državljanstva pri zbliževanju med slehernim posameznikom in evropskim projektom.

               (4)

               Komisija je v Sporočilu z dne 15. oktobra 2003 Svetu in Evropskemu parlamentu o členu 7 Pogodbe o Evropski uniji poudarila pomen vloge civilne družbe na področju varstva in spodbujanja temeljnih pravic; zato bi Komisija morala vzpostaviti odprt, pregleden in reden dialog s civilno družbo.

               (5)

               V skladu s Haaškim programom krepitev medsebojnega sodelovanja terja izrecne napore za izboljšanje medsebojnega razumevanja med pravosodnimi organi in različnimi pravnimi sistemi. V tem pogledu bi morale biti evropske mreže nacionalnih javnih organov deležne posebne pozornosti in podpore.

               (6)

               Konferenca evropskih ustavnih sodišč in Združenje državnih svetov in vrhovnega upravnega sodstva Evropske unije zlasti z vzdrževanjem ustreznih zbirk podatkov prispevata k izmenjavi mnenj in izkušenj v zadevah glede sodne prakse ter organizacije in delovanja svojih članov pri opravljanju njihovih sodnih in/ali svetovalnih nalog v zvezi s pravom Skupnosti. Obstajati bi morala možnost sofinanciranja dejavnosti omenjene konference in združenja, kolikor zadevni izdatki izhajajo iz prizadevanj za cilj v splošnem evropskem interesu. Vendar pa takšno sofinanciranje ne bi smelo pomeniti, da bi kakšen prihodnji program zajemal takšne mreže, niti ne bi smelo prejudicirati, da bi bile tudi druge evropske mreže upravičene do podpore za svoje dejavnosti v skladu s tem sklepom.

               (7)

               Primerno je poudariti pomen obveščanja in komunikacije, povezane s pravicami, ki so z državljanstvom Unije podeljene državljanom, da bi se izboljšalo ozaveščenost državljanov o njihovih pravicah in državljanom zagotovilo enostaven dostop do zanesljivih informacij.

               (8)

               Spodbujanje medverskega in multikulturnega dialoga na ravni Evropske unije bi prispevalo k ohranjanju in krepitvi miru in temeljnih pravic.

               (9)

               Cilji tega programa bi morali dopolnjevati cilje Agencije Evropske unije za temeljne pravice, ustanovljene z Uredbo (ES) št. 168/2007 (3), in bi morali biti osredotočeni na tista področja, kjer se lahko doseže evropska dodana vrednost. V te namene bi bilo treba zagotoviti ustrezno usklajevanje.

               (10)

               Da bi se doseglo dopolnjevanje in zagotovila čim boljša izraba virov, bi bilo treba zagotoviti, da se prepreči vsako podvajanje med ukrepi tega programa in dejavnostmi mednarodnih organizacij, ki so pristojne za področje temeljnih pravic, kakor so dejavnosti Sveta Evrope, hkrati pa dovoliti skupne dejavnosti za doseganje ciljev tega programa. V te namene bi bilo treba zagotoviti ustrezno usklajevanje.

               (11)

               V skladu z načelom razširitve programov Skupnosti na države kandidatke in države Zahodnega Balkana, kot je zapisano v Solunski agendi, bi moral biti program odprt za sodelovanje držav pristopnic, držav kandidatk in držav Zahodnega Balkana. Pogoj za takšno sodelovanje bi moralo biti izpolnjevanje splošnih pogojev iz dvostranskega sporazuma in prispevanje v proračun programa. Če to zasleduje cilj zadevnega ukrepa, bi moralo biti organom, telesom ali nevladnim organizacijam držav, ki ne sodelujejo v tem programu, omogočeno, da se kot partnerji pridružijo posameznim ukrepom, vendar ne kot glavni upravičenci projekta.

               (12)

               Prav tako bi bilo treba sprejeti ustrezne ukrepe za preprečevanje nepravilnosti in goljufij ter izterjavo izgubljenih, nepravilno plačanih ali nepravilno porabljenih sredstev v skladu z Uredbo (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (4), Uredbo (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija (5) ter Uredbo (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF) (6).

               (13)

               Uredbo Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (7), (v nadaljnjem besedilu „Finančna uredba“) in Uredbo Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 (8), ki ščitita finančne interese Skupnosti, bi bilo treba uporabljati ob upoštevanju načel enostavnosti in doslednosti pri izbiri proračunskih instrumentov, omejitve števila primerov, kjer je Komisija neposredno odgovorna za njihovo izvajanje in upravljanje, in zahtevane sorazmernosti med zneskom sredstev in administrativnim bremenom, povezanim z njihovo uporabo.

               (14)

               Finančna uredba zahteva, da se za pokrivanje donacij za poslovanje sprejme temeljni akt.

               (15)

               Ukrepe, potrebne za izvajanje tega sklepa, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (9), pri čemer bi bilo treba ukrepe, za katere se uporablja postopek v upravljalnem odboru, razlikovati od tistih, za katere se uporablja postopek v svetovalnem odboru, s tem da je v določenih primerih slednji zaradi večje učinkovitosti primernejši.

               (16)

               Ker ciljev programa, in sicer podpore združenjem civilne družbe, boja proti rasizmu, ksenofobiji in antisemitizmu ter varstva temeljnih pravic in varstva državljanskih pravic, države članice z medverskim in multikulturnim dialogom ne morejo zadovoljivo doseči in ker te cilje zaradi obsega in učinkov programa lažje doseže Skupnost, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta sklep ne prekoračuje okvirov, ki so potrebni za doseganje navedenih ciljev.

               (17)

               Za sprejetje tega sklepa Pogodba ne predvideva nobenih drugih pooblastil, razen pooblastil iz člena 308 Pogodbe.

               (18)

               Da bi zagotovili učinkovito in pravočasno izvajanje tega programa, bi se moral ta sklep uporabljati od 1. januarja 2007.

               (19)

               Evropski ekonomsko-socialni odbor je podal mnenje (10) –

         SKLENIL:
   Člen 1
   Vzpostavitev programa
   1.   Ta sklep v okviru splošnega programa „Temeljne pravice in pravosodje“ vzpostavlja program „Temeljne pravice in državljanstvo“ (v nadaljnjem besedilu „program“).
   2.   Program zajema obdobje od 1. januarja 2007 do 31. decembra 2013.
   3.   Program se izvaja v okviru področja uporabe prava Skupnosti.
   Člen 2
   Splošni cilji
   1.   Splošni cilji programa so:

               (a)

               spodbujanje razvoja evropske družbe, ki temelji na spoštovanju temeljnih pravic, kot so priznane v členu 6(2) Pogodbe o Evropski uniji, vključno s pravicami, ki izhajajo iz državljanstva Unije;

               (b)

               krepitev civilne družbe in spodbujanje odprtega, preglednega in rednega dialoga na področju temeljnih pravic;

               (c)

               boj proti rasizmu, ksenofobiji in antisemitizmu ter spodbujanje boljšega medverskega in medkulturnega razumevanja in večje strpnosti v vsej Evropski uniji;

               (d)

               izboljšanje stikov, izmenjave informacij in povezovanja v mreže med pravosodnimi in upravnimi organi ter pravnimi poklici, tudi s podporo pravosodnemu usposabljanju, s ciljem boljšega medsebojnega razumevanja med omenjenimi organi in strokovnjaki.

         2.   Splošni cilji programa dopolnjujejo cilje, za katere si prizadeva Agencija Evropske unije za temeljne pravice, ustanovljena z Uredbo (ES) št. 168/2006.
   3.   Splošni cilji programa v polnem spoštovanju temeljnih pravic prispevajo k razvoju in izvajanju politik Skupnosti.
   Člen 3
   Posebni cilji
   Posebni cilji programa so:

               (a)

               spodbujanje temeljnih pravic, kot so priznane v členu 6(2) Pogodbe o Evropski uniji, in seznanjanje vseh državljanov o njihovih pravicah, vključno s pravicami, ki izhajajo iz državljanstva Unije, da bi se državljane Unije spodbudilo k dejavni udeležbi v demokratičnem življenju Unije;

               (b)

               po potrebi preučevanje spoštovanja posameznih temeljnih pravic pri izvajanju prava Skupnosti v Evropski uniji in njenih državah članicah ter pridobivanje mnenj o posameznih vprašanjih, povezanih s temeljnimi pravicami pri izvajanju prava Skupnosti v Evropski uniji in njenih državah članicah;

               (c)

               podpiranje nevladnih organizacij in drugih teles civilne družbe, da se poveča njihova sposobnost dejavne udeležbe pri spodbujanju temeljnih pravic, pravne države in demokracije;

               (d)

               vzpostavitev ustreznih struktur za spodbujanje medverskega in multikulturnega dialoga na ravni Evropske unije.

         Člen 4
   Ukrepi
   Za uresničevanje splošnih in posebnih ciljev iz členov 2 in 3 ta program podpira naslednje vrste ukrepov:

               (a)

               posamezne ukrepe Komisije, kot so študije in raziskave, javnomnenjske ankete in raziskave, oblikovanje kazalcev in skupnih metodologij, zbiranje, razvijanje in razširjanje podatkov in statistik, seminarji, konference in srečanja strokovnjakov, organizacija javnih kampanj in dogodkov; oblikovanje in vzdrževanje spletnih strani, pripravo in razširjanje informativnega gradiva, podporo pri vzpostavljanju in upravljanju mrež nacionalnih strokovnjakov, dejavnosti analiz, spremljanja in vrednotenja;

               (b)

               posamezne nadnacionalne projekte v interesu Skupnosti, ki jih predložijo organi ali druga telesa države članice, mednarodna ali nevladna organizacija, v vsakem primeru pa v njih sodelujeta najmanj dve državi članici ali vsaj ena država članica in še ena država, ki je lahko država pristopnica ali država kandidatka, pod pogoji iz letnih delovnih programov;

               (c)

               podporo dejavnostim nevladnih organizacij ali drugih subjektov, ki si prizadevajo za splošni evropski interes v skladu s splošnimi cilji programa, pod pogoji iz letnih delovnih programov;

               (d)

               donacije za poslovanje za sofinanciranje izdatkov, povezanih s stalnim delovnim programom Konference evropskih ustavnih sodišč in Združenja državnih svetov in vrhovnega upravnega sodstva Evropske unije, ki vzdržuje določene zbirke podatkov, ki služijo kot vseevropska zbirka nacionalnih sodb v zvezi z izvajanjem prava Skupnosti, kolikor izhajajo iz prizadevanj za cilj, ki je v splošnem evropskem interesu, in sicer s spodbujanjem izmenjave mnenj in izkušenj v zadevah v zvezi s sodno prakso, organizacijo in delovanjem svojih članov pri opravljanju sodnih in/ali svetovalnih nalog v zvezi s pravom Skupnosti.

         Člen 5
   Sodelovanje tretjih držav
   1.   Pri ukrepih v okviru programa lahko sodelujejo naslednje države (v nadaljnjem besedilu „sodelujoče države“): države pristopnice, države kandidatke in države Zahodnega Balkana, ki so vključene v stabilizacijsko-pridružitveni proces, v skladu s pogoji iz pridružitvenih sporazumov ali njihovih dodatnih protokolov o sodelovanju v programih Skupnosti, ki so ali bodo sklenjeni s temi državami.
   2.   Ukrepi iz člena 4 lahko vključujejo organe, telesa ali nevladne organizacije držav, ki ne sodelujejo v tem programu v skladu z odstavkom 1, kadar to prispeva k pripravam na pristop držav iz odstavka 1 ali če to zasleduje cilj zadevnega ukrepa.
   Člen 6
   Ciljne skupine
   Ciljne skupine programa so državljani Evropske unije, državljani sodelujočih držav ali državljani tretjih držav, ki zakonito prebivajo na ozemlju Evropske unije, ter združenja civilne družbe ter druge skupine, ki delujejo na področju spodbujanja ciljev tega programa.
   Člen 7
   Dostop do programa
   1.   Ta program je v skladu s členom 5 med drugim odprt za institucije in javne ali zasebne organizacije, univerze, raziskovalne inštitute, nevladne organizacije, nacionalne, regionalne in lokalne organe, mednarodne organizacije ter druge nepridobitne organizacije s sedežem v Evropski uniji ali v eni izmed sodelujočih držav.
   2.   Program za doseganje ciljev omogoča skupne dejavnosti z mednarodnimi organizacijami, pristojnimi za področje temeljnih pravic, kot je Svet Evrope, na podlagi skupnih prispevkov in v skladu z različnimi pravili, veljavnimi v vsaki instituciji ali organizaciji.
   Člen 8
   Vrste financiranja
   1.   Financiranje Skupnosti ima lahko naslednji pravni obliki:

               (a)

               donacije,

               (b)

               pogodbe o javnih naročilih.

         2.   Donacije Skupnosti se dodelijo na podlagi pozivov k oddaji predlogov, razen v izjemnih, ustrezno utemeljenih primerih, ki so predvideni v Finančni uredbi, in se zagotovijo v obliki donacij za poslovanje in donacij za ukrepe. Najvišja stopnja sofinanciranja bo določena v letnih delovnih programih.
   3.   Poleg tega so na podlagi pogodb o javnih naročilih predvideni izdatki za spremljevalne ukrepe; v tem primeru se nakup blaga in storitev financira iz sredstev Skupnosti. To bo med drugim krilo izdatke za obveščanje in komunikacijo, pripravo, izvajanje, spremljanje, preverjanje in vrednotenje projektov, politik, programov in zakonodaje.
   Člen 9
   Izvedbeni ukrepi
   1.   Komisija izvaja pomoč Skupnosti v skladu s Finančno uredbo.
   2.   Komisija za izvajanje programa v okviru splošnih ciljev iz člena 2 sprejme letni delovni program, ki določi posebne cilje, tematske prednostne naloge, opiše spremljevalne ukrepe iz člena 8 in po potrebi določi seznam drugih ukrepov.
   3.   Letni delovni program se sprejme v skladu s postopkom iz člena 10(3).
   4.   Postopki vrednotenja in postopki dodelitve donacij za ukrepe med drugim upoštevajo naslednja merila:

               (a)

               usklajenost z letnim delovnim programom, splošnimi cilji iz člena 2 in ukrepi, sprejetimi na različnih področjih, kot je določeno v členih 3 in 4;

               (b)

               kakovost predlaganega ukrepa glede njegove zasnove, organizacije, predstavitve in pričakovanih rezultatov;

               (c)

               znesek, zahtevan za financiranje Skupnosti, in njegovo ustreznost glede na pričakovane rezultate;

               (d)

               učinek pričakovanih rezultatov na splošne cilje iz člena 2 in na ukrepe, sprejete na različnih področjih, kot je določeno v členih 3 in 4.

         5.   Vloge za donacije za poslovanje iz člena 4(b) in (c) se ocenijo ob upoštevanju:

               (a)

               skladnosti s cilji programa;

               (b)

               kakovosti načrtovanih dejavnosti;

               (c)

               verjetnega multiplikacijskega učinka teh dejavnosti v javnosti;

               (d)

               geografskega učinka izvedenih dejavnosti;

               (e)

               vključenosti državljanov v organizacijo zadevnih teles;

               (f)

               razmerja med stroški in koristmi predlagane dejavnosti.

         6.   Odločitve v zvezi z ukrepi, predloženimi na podlagi člena 4(b) in (c), sprejme Komisija v skladu s postopkom iz člena 10(2).
   7.   V skladu s členom 113(2) Finančne uredbe se načelo postopnega zniževanja ne uporablja za donacije za poslovanje Konference evropskih ustavnih sodišč ter Združenja državnih svetov in vrhovnih upravnih organov Evropske unije, kolikor si prizadevata za cilj v splošnem evropskem interesu.
   Člen 10
   Odbor
   1.   Komisiji pomaga odbor (v nadaljnjem besedilu „odbor“).
   2.   Pri sklicevanju na ta odstavek se uporabljata člena 3 in 7 Sklepa 1999/468/ES.
   3.   Pri sklicevanju na ta odstavek se uporabljata člena 4 in 7 Sklepa 1999/468/ES.
   Rok iz člena 4(3) Sklepa 1999/468/ES je tri mesece.
   4.   Odbor sprejme svoj poslovnik.
   Člen 11
   Dopolnjevanje
   1.   Prizadevati si je treba za sinergije in dopolnjevanje z drugimi instrumenti Skupnosti, zlasti z okvirnima programoma „Varnost in varstvo svoboščin“ in „Solidarnost in upravljanje migracijskih tokov“, pa tudi s programom „Progress“. Zagotovi se dopolnjevanje z Agencijo Evropske unije za temeljne pravice. Statistični element obveščanja o temeljnih pravicah in državljanstvu se razvije v sodelovanju z državami članicami na podlagi razpoložljivih podatkov in po potrebi ob uporabi statističnega programa Skupnosti.
   2.   Za izvajanje ukrepov, ki izpolnjujejo cilje vseh programov, si program lahko deli sredstva z drugimi instrumenti Skupnosti, zlasti s splošnima programoma „Varnost in varstvo svoboščin“ ter „Solidarnost in upravljanje migracijskih tokov“.
   3.   Dejavnosti, ki se financirajo v okviru tega sklepa, ne prejemajo pomoči za isti namen iz drugih finančnih instrumentov Skupnosti. Zagotovi se, da upravičenci iz tega sklepa Komisiji pošljejo informacije o sredstvih, prejetih iz proračuna Skupnosti in drugih virov, pa tudi o tekočih vlogah za sredstva.
   Člen 12
   Proračunska sredstva
   Proračunska sredstva, dodeljena za ukrepe, predvidene v tem programu, se vključijo v letna dodeljena sredstva splošnega proračuna Evropske unije. Razpoložljiva letna dodeljena sredstva odobri proračunski organ v mejah finančnega okvira.
   Člen 13
   Spremljanje
   1.   Komisija zagotovi, da upravičenec za kateri koli ukrep, ki se financira iz programa, predloži tehnična in finančna poročila o napredovanju dela. V treh mesecih od zaključka ukrepa predloži tudi končno poročilo. Komisija določi obliko in vsebino poročil.
   2.   Komisija zagotovi, da pogodbe in sporazumi, ki izhajajo iz izvajanja tega programa, zagotavljajo zlasti spremljanje in finančni nadzor s strani Komisije (ali predstavnika, ki ga pooblasti Komisija), po potrebi s pregledi na kraju samem, vključno s pregledi vzorcev, in z revizijami Računskega sodišča.
   3.   Komisija zagotovi, da upravičenec do finančne pomoči hrani vso dokazno dokumentacijo o izdatkih za ukrep pet let po zadnjem plačilu za kateri koli ukrep, tako da je dokazna dokumentacija na voljo Komisiji.
   4.   Komisija na podlagi rezultatov poročil in pregledov na kraju samem iz odstavkov 1 in 2 po potrebi zagotovi prilagoditev obsega ali pogojev dodelitve prvotno odobrene finančne pomoči in časovnega razporeda plačil.
   5.   Komisija zagotovi, da se stori vse potrebno za preveritev, ali se financirani projekti izvajajo primerno in v skladu z določbami tega sklepa in Finančne uredbe.
   Člen 14
   Zaščita finančnih interesov Skupnosti
   1.   Komisija zagotovi, da se ob izvajanju ukrepov, ki se financirajo na podlagi tega sklepa, zaščitijo finančni interesi Skupnosti z uporabo preventivnih ukrepov proti goljufiji, korupciji in katerimi koli drugimi nezakonitimi dejavnostmi, in sicer z izvajanjem učinkovitih pregledov in z izterjavo neutemeljeno plačanih zneskov, v primeru odkritja nepravilnosti pa z učinkovitimi, sorazmernimi in odvračilnimi kaznimi v skladu z Uredbo (ES, Euratom) št. 2988/95, Uredbo (Euratom, ES) št. 2185/96 in Uredbo (ES) št. 1073/1999 Evropskega parlamenta in Sveta.
   2.   Za ukrepe Skupnosti, ki se financirajo v okviru tega programa, se Uredba (ES, Euratom) št. 2988/95 in Uredba (Euratom, ES) št. 2185/96 uporabljata v primeru kakršne koli kršitve določb zakonodaje Skupnosti, vključno s kršitvami pogodbenih obveznosti, dogovorjenih na podlagi programa, ki izhajajo iz storitve ali opustitve s strani gospodarskega subjekta, ki z neupravičenimi postavkami izdatkov ogroža ali bi lahko ogrožal splošni proračun Evropske unije ali proračune, s katerimi upravlja Unija.
   3.   Komisija zagotovi, da se odobreni znesek finančne pomoči za ukrep zmanjša, začasno ustavi ali izterja, če odkrije nepravilnosti, vključno z nespoštovanjem določb tega sklepa ali posamezne odločbe, pogodbe ali sporazuma o odobritvi zadevne finančne podpore, ali če se izkaže, da je bil ukrep spremenjen, ne da bi se zaprosilo za odobritev Komisije, tako da je v nasprotju z vrsto ali pogoji izvajanja projekta.
   4.   Če niso roki upoštevani ali če napredovanje pri izvajanju ukrepa upravičuje le del dodeljene finančne pomoči, Komisija zagotovi, da upravičenec v določenem roku predloži pripombe. Če upravičenec ne poda zadovoljivega odgovora, Komisija zagotovi, da se preostala finančna pomoč razveljavi in zahteva vračilo že plačanih zneskov.
   5.   Komisija zagotovi, da se vsako nepravilno izplačano plačilo vrne Komisiji. Vsem zneskom, ki niso bili pravočasno vrnjeni pod pogoji iz Finančne uredbe, se prištejejo obresti.
   Člen 15
   Vrednotenje
   1.   Dejavnosti v okviru programa se redno spremljajo.
   2.   Komisija zagotovi redno, neodvisno in zunanje vrednotenje programa.
   3.   Komisija predloži Evropskemu parlamentu in Svetu:

               (a)

               letno predstavitev izvajanja programa;

               (b)

               vmesno poročilo o oceni doseženih rezultatov ter o kakovostnih in količinskih vidikih izvajanja programa, vključno z delom, ki so ga opravili upravičenci donacij za poslovanje iz člena 4(d), in sicer najkasneje 31. marca 2011;

               (c)

               sporočilo o nadaljevanju tega programa najkasneje do 30. avgusta 2012;

               (d)

               poročilo o naknadnem vrednotenju najkasneje do 31. decembra 2014.

         Člen 16
   Objava ukrepov
   Komisija vsako leto objavi seznam ukrepov, ki se financirajo v okviru programa, in kratek opis vsakega projekta.
   Člen 17
   Začetek veljavnosti
   Ta sklep začne učinkovati na dan po objavi v Uradnem listu Evropske unije.
   Uporablja se od 1. januarja 2007.

      V Luxembourgu, 19. aprila 2007

            Za Svet

            Predsednica

         B. ZYPRIES

      (1)  Mnenje z dne 14. decembra 2006 (še ni objavljeno v Uradnem listu).

      (2)  UL C 364, 18.12.2000, str. 1.

      (3)  UL L 53, 22.2.2007, str. 1.

      (4)  UL L 312, 23.12.1995, str. 1.

      (5)  UL L 292, 15.11.1996, str. 2.

      (6)  UL L 136, 31.5.1999, str. 1.

      (7)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (8)  UL L 357, 31.12.2002, str. 1. Uredba, kakor je bila nazadnje spremenjena z Uredbo (ES, Euratom) št. 1248/2006 (UL L 227, 19.8.2006, str. 3).

      (9)  UL L 184, 17.7.1999, str. 23. Sklep, kakor je bil nazadnje spremenjen s Sklepom 2006/512/ES (UL L 200, 22.7.2006, str. 11).

      (10)  UL C 69, 21.3.2006.


title: Sklep Sveta 2011/641/SZVP z dne 29. septembra 2011 o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije

text:
               30.9.2011

               SL

               Uradni list Evropske unije

               L 254/18

         SKLEP SVETA 2011/641/SZVP
   z dne 29. septembra 2011
   o spremembi Sklepa 2010/573/SZVP o omejevalnih ukrepih proti vodstvu pridnestrske regije Republike Moldavije
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 27. septembra 2010 sprejel Sklep 2010/573/SZVP (1).

               (2)

               Na podlagi pregleda Sklepa 2010/573/SZVP bi bilo treba omejevalne ukrepe podaljšati do 30. septembra 2012.

               (3)

               Da pa se spodbudi napredek pri doseganju politične rešitve pridnestrskega spora z obravnavo preostalih težav v zvezi s šolami, ki uporabljajo latinico, in vnovično zagotovitvijo prostega pretoka oseb, bi bilo treba izvajanje teh omejevalnih ukrepov začasno prekiniti do 31. marca 2012. Svet bo ob koncu tega obdobja omejevalne ukrepe ponovno pregledal v luči razvoja dogodkov, zlasti na zgoraj navedenih področjih. Svet lahko kadar koli odloči ponovno uvesti ali odpraviti omejitve potovanja.

               (4)

               Treba bi bilo posodobiti podatke o nekaterih osebah, uvrščenih na sezname v prilogah I in II k Sklepu 2010/573/SZVP.

               (5)

               Sklep 2010/573/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2010/573/SZVP se spremeni:

               1.

               člen 4(2) se nadomesti z naslednjim:
               „2.   Ta sklep se uporablja do 30. septembra 2012 in se redno pregleduje. Če Svet meni, da njegovi cilji niso bili doseženi, ga lahko po potrebi podaljša ali spremeni.“;

               2.

               člen 4(3) se nadomesti z naslednjim:
               „3.   Izvajanje omejevalnih ukrepov iz tega sklepa se začasno prekine do 31. marca 2012. Ob koncu tega obdobja jih Svet ponovno pregleda.“.

         Člen 2
   1.   V Prilogi I k Sklepu 2010/573/SZVP se vnosa za naslednji osebi:

               1.

               Oleg Igorevič SMIRNOV;

               2.

               Oleg Andrejevič GUDIMO

         nadomestita z vnosoma iz Priloge I k temu sklepu.
   2.   V Prilogi II k Sklepu 2010/573/SZVP se vnos za naslednjo osebo:

               1.

               Alla Viktorovna ČERBULENKO

         nadomesti z vnosom iz Priloge II k temu sklepu.
   Člen 3
   Ta sklep začne veljati na dan sprejetja.

      V Bruslju, 29. septembra 2011

            Za Svet

            Predsednik

         M. KOROLEC

      (1)  UL L 253, 28.9.2010, str. 54.

      PRILOGA I

         Vnosa iz člena 2(1)

                     „3.

                     SMIRNOV, Oleg Igorevič, sin osebe št. 1 in nekdanji ‚svetovalec državnega carinskega odbora‘, nekdanji ‚član Vrhovnega sovjeta‘, rojen 8. avgusta 1967 v Novaji Kahovki, Hersonska oblast, Ukrajina, ruski potni list št. 60No1907537.“

                     „9.

                     GUDIMO, Oleg Andrejevič, nekdanji ‚član Vrhovnega sovjeta‘, nekdanji ‚predsednik Odbora Vrhovnega sovjeta za varnost, obrambo in vzdrževanje miru‘, nekdanji ‚namestnik ministra za varnost‘, rojen 11. septembra 1944 v Alma-Ati, Kazahstan, ruski potni list št. 51No0592094.“

      PRILOGA II

         Vnos iz člena 2(2)

                     „3.

                     ČERBULENKO, Alla Viktorovna, nekdanja ‚namestnica načelnika državne uprave v Ribnici‘, pristojna za izobraževanje.“


title: 2013/333/EU: Sklep Sveta z dne 25. junija 2013 o stališču, ki ga je treba v imenu Evropske unije sprejeti v Skupnem odboru EGP v zvezi s spremembo Protokola 30 k Sporazumu EGP o posebnih določbah glede organizacije sodelovanja na področju statistike

text:
               28.6.2013

               SL

               Uradni list Evropske unije

               L 177/25

         SKLEP SVETA
   z dne 25. junija 2013
   o stališču, ki ga je treba v imenu Evropske unije sprejeti v Skupnem odboru EGP v zvezi s spremembo Protokola 30 k Sporazumu EGP o posebnih določbah glede organizacije sodelovanja na področju statistike
   (2013/333/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 338(1) v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 30 k Sporazumu.

               (3)

               Protokol 30 k Sporazumu EGP vsebuje posebne določbe glede organizacije sodelovanja na področju statistike.

               (4)

               Uredba (EU) št. 99/2013 Evropskega parlamenta in Sveta z dne 15. januarja 2013 o evropskem statističnem programu za obdobje 2013–2017 (3) določa finančni okvir za izvajanje evropskega statističnega programa za obdobje 2013–2017 v letu 2013. Finančna sredstva za obdobje 2014–2017 še niso dodeljena.

               (5)

               Statistični program EGP za leto 2013 bi moral temeljiti na Uredbi (EU) št. 99/2013 ter vključevati tiste dele programa, ki so potrebni za opis in spremljanje vseh ustreznih gospodarskih, socialnih ter okoljskih vidikov Evropskega gospodarskega prostora.

               (6)

               Protokol 30 k Sporazumu EGP bi bilo zato treba ustrezno spremeniti.

               (7)

               Da se omogoči začetek tega razširjenega sodelovanja od 1. januarja 2013, bi se morala ta sprememba uporabljati od 1. januarja 2013.

               (8)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče o predlagani spremembi Protokola 30 k Sporazumu EGP, ki se v imenu Evropske unije sprejme v Skupnem odboru EGP, temelji na osnutku sklepa Skupnega odbora EGP, priloženega k temu sklepu.
   Člen 2
   Ta sklep začne veljati na dan sprejetja.

      V Luxembourgu, 25. junija 2013

            Za Svet

            Predsednik

         E. GILMORE

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  UL L 39, 9.2.2013, str. 12.

      OSNUTEK
      SKLEP SKUPNEGA ODBORA EGP št. …/…
      z dne …
      o spremembi Protokola 30 k Sporazumu EGP o posebnih določbah glede organizacije sodelovanja na področju statistike
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP), zlasti člena 98 Sporazuma,
      ob upoštevanju naslednjega:

                  (1)

                  Uredba (EU) št. 99/2013 Evropskega parlamenta in Sveta z dne 15 januarja 2013 o evropskem statističnem programu za obdobje 2013–2017 (1) določa finančni okvir za izvajanje evropskega statističnega programa za obdobje 2013–2017 v letu 2013. Finančna sredstva za obdobje 2014–2017 še niso dodeljena.

                  (2)

                  Statistični program EGP za leto 2013 bi moral temeljiti na Uredbi (EU) št. 99/2013 ter vključevati tiste dele programa, ki so potrebni za opis in spremljanje vseh ustreznih gospodarskih, socialnih ter okoljskih vidikov Evropskega gospodarskega prostora.

                  (3)

                  Protokol 30 k Sporazumu EGP bi bilo zato treba spremeniti, da se omogoči začetek tega razširjenega sodelovanja od 1. januarja 2013 –

            SPREJEL NASLEDNJI SKLEP:
      Člen 1
      Za členom 4 (Program za posodobitev evropskih statistik podjetij in trgovine (MEETS)) Protokola 30 k Sporazumu EGP se vstavi naslednje:

         „Člen 5
         Statistični program za leto 2013
         1.   Ta člen velja za naslednji akt:

                     —

                        32013 R 0099: Uredba (EU) št. 99/2013 Evropskega parlamenta in Sveta z dne 15 januarja 2013 o evropskem statističnem programu za obdobje 2013–2017 (UL L 39, 9.2.2013, str. 12).

               2.   Evropski statistični program za obdobje 2013–2017, kakor je določen z Uredbo (EU) št. 99/2013 sestavlja okvir za ukrepe EGP na področju statistike, ki so se izvajali med 1. januarjem 2013 in 31. decembrom 2013. Vsa glavna področja evropskega statističnega programa za obdobje 2013–2017 se štejejo kot pomembna za statistično sodelovanje EGP in države Efte pri njih lahko polno sodelujejo.
         3.   Poseben statistični program EGP za leto 2013 skupaj oblikujeta Statistični urad Efte in Eurostat. Statistični program EGP za leto 2013 temelji na delu letnega delovnega programa, ki ga oblikuje Komisija v skladu z Uredbo (EU) št. 99/2013 in se pripravi sočasno z njim. Pogodbenice v skladu s svojimi notranjimi postopki odobrijo statistični program EGP za leto 2013.
         4.   Države Efte za leto 2013 finančno prispevajo v skladu s členom 82(1)(a) Sporazuma EGP in njegovih finančnih pravil do zneska, ki pomeni 75 % zneska proračunskih vrstic 29 02 05 (Evropski statistični program 2013–2017) in 29 01 04 05 (Evropski statistični program 2013–2017 – Odhodki za upravno poslovodenje) v proračunu Evropske unije za leto 2013.“

      Člen 2
      Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (2).
      Uporablja se od 1. januarja 2013.
      Člen 3
      Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja Skupnega odbora EGP

         (1)  UL L 39, 9.2.2013, str. 12.

         (2)  [Navedena ni nobena ustavna zahteva.] [Navedene so ustavne zahteve.]


title: 2013/19/EU: Sklep Evropskega parlamenta in Sveta z dne 12. decembra 2012 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/006 FI/Nokia Salo, Finska)

text:
               12.1.2013

               SL

               Uradni list Evropske unije

               L 8/18

         SKLEP EVROPSKEGA PARLAMENTA IN SVETA
   z dne 12. decembra 2012
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/006 FI/Nokia Salo, Finska)
   (2013/19/EU)
   EVROPSKI PARLAMENT IN SVET EVROPSKIH SKUPNOSTI STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1), zlasti točke 28 tega sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2), zlasti člena 12(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

               (2)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

               (3)

               Finska je 4. julija 2012 predložila vlogo za uporabo sredstev ESPG v zvezi z odpuščenimi delavci v podjetju Nokia plc (Salo), z dodatnimi informacijami pa jo je dopolnila do 21. avgusta 2012. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 5 346 000 EUR.

               (4)

               Zato bi bilo treba uporabiti sredstva ESPG, da se zagotovi finančni prispevek za vlogo, ki jo je predložila Finska –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji zagotovi vsota 5 346 000 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 12. decembra 2012

            Za Evropski parlament

            Predsednik

         M. SCHULZ

            Za Svet

            Predsednik

         A. D. MAVROYIANNIS

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.


title: Sklep Evropske centralne banke (EU) 2015/299 z dne 10. februarja 2015 o spremembah Sklepa ECB/2014/34 o ukrepih v zvezi s ciljno usmerjenimi operacijami dolgoročnejšega refinanciranja (ECB/2015/5)

text:
               25.2.2015

               SL

               Uradni list Evropske unije

               L 53/27

         SKLEP EVROPSKE CENTRALNE BANKE (EU) 2015/299
   z dne 10. februarja 2015
   o spremembah Sklepa ECB/2014/34 o ukrepih v zvezi s ciljno usmerjenimi operacijami dolgoročnejšega refinanciranja (ECB/2015/5)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, druge alinee člena 18.1 in druge alinee člena 34.1 Statuta,
   ob upoštevanju Smernice ECB/2011/14 z dne 20. septembra 2011 o instrumentih in postopkih denarne politike Eurosistema (1),
   ob upoštevanju naslednjega:

               (1)

               V skladu z oddelkom 1.6 Priloge I k Smernici ECB/2011/14 lahko Svet ECB kadar koli spremeni instrumente, pogoje, merila in postopke za izvajanje operacij denarne politike Eurosistema.

               (2)

               Svet ECB se je z namenom, da spodbudi učinkovitost ciljno usmerjenih operacij dolgoročnejšega refinanciranja, 22. januarja 2015 odločil za odpravo 10 bazičnih točk pribitka na obrestno mero v operacijah glavnega refinanciranja za ciljno usmerjene operacije dolgoročnejšega refinanciranja, izvedene od marca 2015 do junija 2016. Odprava pribitka odraža znižanje terminskih premij za tržne instrumente financiranja za institucije od najave ciljno usmerjenih operacij dolgoročnejšega refinanciranja 5. junija 2014. Odločitev se ne nanaša na obrestno mero, ki se uporablja za prve ciljno usmerjene operacije dolgoročnejšega refinanciranja, izvedene septembra in decembra 2014. Ta obrestna mera ostaja nespremenjena, tj. fiksno določena za celotno obdobje trajanja vsake operacije v višini obrestne mere za operacije glavnega refinanciranja, ki bo veljala v času najave avkcije za zadevno ciljno usmerjeno operacijo dolgoročnejšega refinanciranja, povečane za fiksni pribitek 10 bazičnih točk.

               (3)

               Poleg tega so potrebni nekateri manjši popravki Sklepa ECB/2014/34 (2).

               (4)

               Sklep ECB/2014/34 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Spremembe
   Sklep ECB/2014/34 se spremeni:

               1.

               člen 5 se nadomesti z naslednjim:
               „Člen 5
               Obresti
               Za ciljno usmerjene operacije dolgoročnejšega refinanciranja, izvedene septembra in decembra 2014, je obrestna mera fiksno določena za celotno obdobje trajanja vsake operacije v višini obrestne mere za operacije glavnega refinanciranja, ki velja v času najave avkcije za zadevno ciljno usmerjeno operacijo dolgoročnejšega refinanciranja, povečane za fiksni pribitek 10 bazičnih točk. Za ciljno usmerjene operacije dolgoročnejšega refinanciranja, izvedene od marca 2015 do junija 2016, je obrestna mera fiksno določena za celotno obdobje trajanja vsake operacije v višini obrestne mere za operacije glavnega refinanciranja, ki velja v času najave avkcije za zadevno ciljno usmerjeno operacijo dolgoročnejšega refinanciranja.
               Obresti se plačajo za nazaj ob zapadlosti operacije ali ob predčasnem odplačilu, kakor je določeno v členih 6 in 7, kot ustreza.“;

               2.

               v Prilogi I, odstavek 1 (Izračunavanje zgornjih meja izposoje), se druga tabela nadomesti z naslednjo:

                           „K

                           Mesec ciljno usmerjene operacije dolgoročnejšega refinanciranja

                           Referenčni mesec dodelitve

                           CNLk

                           3

                           marec 2015

                           januar 2015

                              NLmaj 2014 + NLjunij 2014 + … + NLjanuar 2015

                           4

                           junij 2015

                           april 2015

                              NLmaj 2014 + NLjunij 2014 + … + NLapril 2015

                           5

                           september 2015

                           julij 2015

                              NLmaj 2014 + NLjunij 2014 + … + NLjulij 2015

                           6

                           december 2015

                           oktober 2015

                              NLmaj 2014 + NLjunij 2014 + … + NLoktober 2015

                           7

                           marec 2016

                           januar 2016

                              NLmaj 2014 + NLjunij 2014 + … + NLjanuar 2016

                           8

                           junij 2016

                           april 2016

                              NLmaj 2014 + NLjunij 2014 + … + NLapril 2016
                              “

               3.

               v Prilogi I, odstavek 2 (Izračunavanje obveznih predčasnih odplačil), se formula za „Obvezno predčasno odplačilo v septembru 2016 za udeleženca“ nadomesti z naslednjo:
               „, če“;

               4.

               tretja opomba v Prilogi I se nadomesti z naslednjo:
               „Pri ciljno usmerjeni operaciji dolgoročnejšega refinanciranja, ki se izvede marca 2015 (k = 3), omejitev znaša C
                  3 ≤ max{0, AA
                  3}.“;

               5.

               četrta opomba v Prilogi II se nadomesti z naslednjo:
               „Sektorska razvrstitev holdinških družb nefinančnih družb iz Uredbe (ES) št. 25/2009 (ECB/2008/32) je bila spremenjena z Uredbo (EU) št. 1071/2013 (ECB/2013/33), da bi se odrazile spremembe mednarodnih statističnih standardov. Skladno z Uredbo (EU) št. 1071/2013 (ECB/2013/33) so holdinške družbe nefinančnih družb prerazvrščene kot finančne družbe. Poročanje v zvezi s ciljno usmerjenimi operacijami dolgoročnejšega refinanciranja mora načeloma biti skladno z okvirom za poročanje postavk bilance stanja: z učinkom od decembra 2014 podatki ne smejo zajemati holdinških družb, popravke pa je treba ustrezno prenesti.“;

               6.

               trinajsta opomba v Prilogi II se nadomesti z naslednjo:
               „Učinke prerazvrstitve holdinških družb nefinančnih družb kot finančnih družb v decembru 2014 je treba evidentirati pod postavko 3.2C.“.
         Člen 2
   Začetek veljavnosti
   Ta sklep začne veljati 10. februarja 2015.

      V Frankfurtu na Majni, 10. februarja 2015

            Predsednik ECB

         Mario DRAGHI

      (1)  UL L 331, 14.12.2011, str. 1.

      (2)  Sklep ECB/2014/34 z dne 29. julija 2014 o ukrepih v zvezi s ciljno usmerjenimi operacijami dolgoročnejšega refinanciranja (UL L 258, 29.8.2014, str. 11).


title: 2007/511/ES: Sklep Sveta z dne 15. februarja 2007 o sklenitvi, v imenu Skupnosti, Dogovora med Evropsko skupnostjo ter Republiko Islandijo in Kraljevino Norveško o podrobnostih sodelovanja slednjih držav v Evropski agenciji za upravljanje in operativno sodelovanje na zunanjih mejah držav članic Evropske unije

text:
               20.7.2007

               SL

               Uradni list Evropske unije

               L 188/15

      SKLEP SVETA

   z dne 15. februarja 2007
   o sklenitvi, v imenu Skupnosti, Dogovora med Evropsko skupnostjo ter Republiko Islandijo in Kraljevino Norveško o podrobnostih sodelovanja slednjih držav v Evropski agenciji za upravljanje in operativno sodelovanje na zunanjih mejah držav članic Evropske unije
   (2007/511/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti ter zlasti člena 62(2)(a) in člena 66 v povezavi s prvim stavkom prvega pododstavka člena 300(2) in prvega pododstavka člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               V skladu s členom 21(3) Uredbe Sveta (ES) št. 2007/2004 z dne 26. oktobra 2004 o ustanovitvi Evropske agencije za upravljanje in operativno sodelovanje na zunanjih mejah držav članic Evropske unije (2) države, ki so se pridružile izvajanju, uporabi in razvoju schengenskega pravnega reda, sodelujejo pri dejavnostih Agencije. Podrobnosti njihovega sodelovanja se določijo v nadaljnjih dogovorih, ki se sklenejo med Skupnostjo in temi državami.

               (2)

               Po pooblastitvi Komisije 7. oktobra 2004 so bila pogajanja z Republiko Islandijo in Kraljevino Norveško o Dogovoru o podrobnostih sodelovanja slednjih držav v Evropski agenciji za upravljanje in operativno sodelovanje na zunanjih mejah držav članic Evropske unije zaključena.

               (3)

               V skladu s členoma 1 in 2 Protokola o stališču Danske, priloženega Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju tega sklepa, je le-ta ne zavezuje in se zanjo ne uporablja. Ker ta sklep pomeni razvoj schengenskega pravnega reda v skladu z določbami naslova IV tretjega dela Pogodbe o ustanovitvi Evropske skupnosti, bi se morala Danska, v skladu s členom 5 navedenega protokola, v roku šestih mesecev po sprejetju Sklepa v Svetu odločiti, ali ga bo izvajala v svojem nacionalnem pravu.

               (4)

               Ta sklep predstavlja razvoj določb schengenskega pravnega reda, v katerem Združeno kraljestvo ne sodeluje, v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (3). Združeno kraljestvo zato ne sodeluje pri njegovem sprejetju, ga le-ta ne zavezuje in se zanj ne uporablja.

               (5)

               Ta sklep predstavlja razvoj določb schengenskega pravnega reda, v katerem Irska ne sodeluje, v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (4). Irska zato ne sodeluje pri njegovem sprejetju, je le-ta ne zavezuje in se zanjo ne uporablja.

               (6)

               V skladu s Sklepom Sveta 2007/512/ES (5) in do njegove poznejše dokončne sklenitve je bil ta dogovor v imenu Skupnosti podpisan dne 1. februarja 2007.

               (7)

               Zato je ta dogovor treba sprejeti –

         SKLENIL:
   Člen 1
   Skupnost s tem potrjuje Dogovor med Evropsko skupnostjo ter Republiko Islandijo in Kraljevino Norveško o podrobnostih sodelovanja slednjih držav v Evropski agenciji za upravljanje in operativno sodelovanje na zunanjih mejah držav članic Evropske unije.
   Besedilo Dogovora se priloži temu sklepu (6).
   Člen 2
   Predsednik Sveta je s tem pooblaščen za določitev osebe, pooblaščene, da v imenu Skupnosti deponira listino o odobritvi, predvideno v členu 9(1) Dogovora, s čimer se izrazi soglasje Skupnosti s tako zavezo.

      V Bruslju, 15. februarja 2007

            Za Svet

            Predsednik

         W. SCHÄUBLE

      (1)  Mnenje Evropskega parlamenta z dne 12. decembra 2006 (še ni objavljeno v Uradnem listu).

      (2)  UL L 349, 25.11.2004, str. 1.

      (3)  UL L 131, 1.6.2000, str. 43.

      (4)  UL L 64, 7.3.2002, str. 20.

      (5)  Glej stran 17 tega Uradnega lista.

      (6)  Glej stran 19 tega Uradnega lista.


title: Sklep Komisije z dne 12. januarja 1990 o dokončni sklenitvi v imenu Evropske skupnosti za atomsko energijo Okvirnega sporazuma o znanstvenem in tehničnem sodelovanju med Evropskimi skupnostmi in Republiko Islandijo

text:
Avis juridique important

|

31990D0024

Official Journal L 014 , 18/01/1990 P. 0022 - 0022

Sklep Komisijez dne 12. januarja 1990o dokončni sklenitvi v imenu Evropske skupnosti za atomsko energijo Okvirnega sporazuma o znanstvenem in tehničnem sodelovanju med Evropskimi skupnostmi in Republiko Islandijo(90/24/Euratom)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,ker je bil Okvirni sporazum o znanstvenem in tehničnem sodelovanja med Evropskimi skupnostmi in Republiko Islandijo 1 podpisan 30. oktobra 1989;ker je Svet s Sklepom Sveta z dne 19. junija 1989 odobril ta okvirni sporazum za namen dokončne sklenitve s strani Komisije v imenu Evropske skupnosti za atomsko energijo;ker mora biti ta okvirni sporazum dokončno sklenjen v imenu Evropske skupnosti za atomsko energijo,SKLENILA:Člen 1Okvirni sporazum o znanstvenem in tehničnem sodelovanja med Evropskimi skupnostmi in Republiko Islandijo je s tem dokončno sklenjen v imenu Evropske skupnosti za atomsko energijo.Člen 2Predsednik Komisije v imenu Evropske skupnosti za atomsko energijo poda uradno obvestilo, predvideno v členu 12 Okvirnega sporazuma.V Bruslju, dne 12. januarja 1990Za KomisijoPredsednikJacques Delors


title: 2011/42/EU: Sklep Sveta z dne 18. januarja 2011 o imenovanju poljskega člana in poljskega nadomestnega člana Odbora regij

text:
               22.1.2011

               SL

               Uradni list Evropske unije

               L 19/18

         SKLEP SVETA
   z dne 18. januarja 2011
   o imenovanju poljskega člana in poljskega nadomestnega člana Odbora regij
   (2011/42/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga poljske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU in 2010/29/EU o imenovanju članov in nadomestnih članov Odbora regij za obdobje od 26. januarja 2010 do 25. januarja 2015 (1).

               (2)

               Zaradi izteka mandata Jerzyja KROPIWNICKEGA se je sprostilo mesto člana Odbora regij.

               (3)

               Mesto nadomestnega člana se bo sprostilo zaradi imenovanja Tadeusza TRUSKOLASKEGA za člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se v Odbor regij imenujeta:

               (a)

               za člana:

                           —

                           Tadeusz TRUSKOLASKI, Prezydent Miasta Bialegostoku

                     in

               (b)

               za nadomestnega člana:

                           —

                           Pawel ADAMOWICZ, Prezydent Miasta Gdańska.

         Člen 2
   Ta sklep začne učinkovati na dan sprejetja.

      V Bruslju, 18. januarja 2011

            Za Svet

            Predsednik

         Gy. MATOLCSY

      (1)  UL L 348, 29.12.2009, str. 22, in UL L 12, 19.1.2010, str. 11.